
   REPUBLIKA HRVATSKA
TRGOVAČKI SUD U RIJECI
       Rijeka, Zadarska 1 i 3

U    I M E    R E P U B L I K E   H R V A T S K E
						
R J E Š E N J E

	Trgovački sud u Rijeci, OIB 88785964957, po stečajnom sucu Danieli Korlević, odlučujući o prijedlogu predlagatelja vjerovnika Hypo Alpe – Adria- Bank d.d. Zagreb, Slavonska avenija 6, za otvaranje stečajnog postupka nad dužnikom ELES d.o.o. Rijeka, Adamićeva 18/2, OIB 43334256878, kojeg zastupa punomoćnik Saša Poldan odvjetnik u Rijeci, Jadranski trg 4/a, dana 13. prosinca 2016. godine, 

 r i j e š i o    j e

I. Odbacuje se prijedlog za otvaranje stečajnog postupka nad dužnikom ELES d.o.o. Rijeka, Adamićeva 18/2, OIB 43334256878.

II. Predlagatelj je dužan naknaditi dužniku troškove postupka u iznosu od 387.500,00 (slovima: tristotineosamdesetsedamtisućapetstotinakuna). 
	
Obrazloženje

	Predlagatelj je podnio sudu prijedlog za otvaranje stečajnog postupka nad dužnikom ELES d.o.o. Rijeka, Adamićeva 18/2, OIB 43334256878 (dalje: dužnik).
	U prijedlogu je naveo da ima novčanu tražbinu prema dužniku u iznosu od 3.297.964,36 CHF i 25.025.356,58 kn na temelju Ugovora o kreditu broj 331-67/2006, broj 331-65/2006 i broj 331-51003430 te je uz prijedlog dostavio preslike navedenih Ugovora i izvadak iz poslovnih knjiga (stanje duga na dan 9. veljače 2015.) kao i Potvrdu Financijske Agencije iz koje proizlazi da dužnik u razdoblju duljem od 60 dana ima evidentirane neizvršene osnove za plaćanje, a koje je trebalo na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa. 
	Predlagatelj je u prijedlogu kao razlučni vjerovnik istaknuo da je vjerojatno da se njegova tražbina neće moći u potpunosti namiriti iz predmeta osiguranja na koje se odnosi razlučno pravo jer je vrijednost predmeta razlučnog prava (nekretnine upisane u zemljišnim knjigama Općinskog suda u Opatiji, k.o. Opatija, z.k.ul. br. 25, koja u naravi predstavlja Hotel „Mozart“) prema procjeni vještaka građevinske struke manja od tražbine razlučnog vjerovnika (predlagatelja) te je dostavio procjenu vrijednosti nekretnine na koju se razlučno pravo odnosi.
	Rješenjem od 24. ožujka 2015. godine pokrenut je prethodni postupak radi utvrđivanja uvjeta za otvaranje stečajnog postupka nad dužnikom i imenovan privremeni stečajni upravitelj. 
	Tijekom postupka predlagatelj Hypo Alpe – Adria – Bank d.d. Zagreb obavijestio je sud da je kao cedent 09. ožujka 2016. godine s cesionarom H-Abduco d.o.o. Zagreb, Slavonska avenija 6a zaključio Ugovor o ustupu tražbine. Na temelju tog Ugovora, predlagatelj je svoja nenaplaćena novčana potraživanja prema dužniku iz Ugovora o kreditu broj 331-65-2006, Ugovora o kreditu broj 331-67/2006 i Ugovora o kreditu broj 331-51-00 3430 sa svim sredstvima osiguranja prenio na novog vjerovnika H-Abduco d.o.o. Zagreb.
 	Prema odredbi članka 192. st.3. Zakona o parničnom postupku (Narodne novine broj 34/91, 53/91, 91/92, 112/99, 117/03, 84/08, 123/08, 57/11, 148/11, 25/13 i 89/14, dalje: ZPP-a) u vezi s čl.6. Stečajnog zakona (Narodne novine broj 44/96, 29/99, 129/00, 123/03, 197/03, 187/04, 82/06, 116/10, 25/12 i 133/12, dalje: SZ-a), nakon što se tuženik (dužnik) upustio u raspravljanje umjesto tužitelja (predlagatelja) može u parnicu (postupak) stupiti novi tužitelj (predlagatelj) samo ukoliko tuženik (dužnik) na to pristane. Dakle, za subjektivnu preinaku u smislu zakonskog određenja potreban je pristanak dužnika, odnosno novi vjerovnik izvršenim ustupom ne ulazi u pravni položaj predlagatelja bez pristanka dužnika. 
	Obzirom da se dužnik izričito protivio subjektivnoj preinaci na strani predlagatelja podneskom od 15. travnja 2016. godine, to predlagatelj više nije vjerovnik dužnika, pa je njegov prijedlog za otvaranje stečajnog postupka valjalo odbaciti kao nedopušten temeljem čl.358. ZPP-a, u vezi s čl.39. st.2. SZ-a i odlučiti kao u točki I. izreke rješenja. 
	Odluka o trošku iz točke II. izreke rješenja temelji se na čl.154. ZPP-a, u vezi s čl.6. SZ-a, a odnosi se na trošak zastupanja na ročištu od 28. svibnja 2015. godine u iznosu od 100.000,00 kn, trošak zastupanja na ročištu od 17. srpnja 2015. godine u iznosu od 5.000,00 kn, trošak zastupanja na ročištu od 18. rujna 2015. godine u iznosu od 5.000,00 kn, trošak sastava podneska od 15. travnja 2016. godine  s PDV-om u iznosu od 125.000,00 kn trošak sastava podneska od 23. kolovoza 2016. godine  s PDV-om u iznosu od 100.000,00 kn, trošak PDV-a u iznosu od 52.500,00 kn, prema Tarifi o nagradama i naknadi troškova za rad odvjetnika Tbr.14. i 15. (Narodne novine br. 142/12). Pri odmjeravanju troškova sud je vodio računa o radnjama koje su bile potrebne za ovaj postupak.
Sud je posebnim rješenjem od 08. lipnja 2016. godine odredio privremenom stečajnom upravitelju jednokratnu nagradu za poslove obavljene u prethodnom postupku u iznosu od 3.000,00 kn neto. Pri određivanju visine nagrade stečajni sudac vodio je računa o obujmu poslova, radu i uloženom trudu privremenog stečajnog upravitelja. 

 		
U Rijeci, 13. prosinca 2016. godine
	  Sudac
                               				Daniela Korlević  

UPUTA O PRAVNOM LIJEKU:
Protiv rješenja nezadovoljna stranka može podnijeti žalbu istekom osmoga dana od dana objave pismena na mrežnoj stranici e-Oglasna ploča suda. Žalba se podnosi putem ovog suda u tri istovjetna primjerka, a o žalbi odlučuje Visoki trgovački sud Republike Hrvatske.


DNA:
· predlagatelju Hypo Alpe – Adria – Bank
· dužniku po opun. Saša Poldan 
· privremenom stečajnom upravitelju Andrej Sablić
· FINA Rijeka
· e-Oglasna ploča sudova

U Rijeci, 13.12.2016. g.

Stečajni sudac
Daniela Korlević

